赠崔温诗（集曰与温太真、崔道儒。）
卢谌 (WeiJin)
逍遥步城隅，暇日聊游豫。北眺沙漠垂，南望旧京路。平陆引长流，冈峦挺茂树。中原厉迅飙，山阿起云雾。游子恒悲怀，举目增永慕。良俦不获偕，舒情将焉诉。远念贤士风，遂存往古务。朔鄙多侠气，岂唯地所固。李牧镇边城，荒夷怀南惧。赵奢正疆场，秦人折北虑。羁旅及宽政，委质与时遇。恨以驽蹇姿，徒烦非子御。亦既弛负担，忝位宰黔庶。苟云免罪戾，何暇收民誉。倪宽以殿黜，终乃最众赋。何武不赫赫，遗爱常在去。古人非所希，短弱自有素。何以敷斯辞，惟以二子故。